“เกศรา” มอง กนง.ลดดบ.เป็นผลดี-เผย”ชนิตร”ลาออกกระทบงานเล็กน้อย
"เกศรา" มอง กนง.ลดดบ.เป็นผลดี-เผย"ชนิตร"ลาออกกระทบงานเล็กน้อย
6 พ.ค. 2558

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย เปิดเผยว่า หลังจากคณะกรรมการนโยบายการเงิน (กนง.) มีมติปรับลดอัตราดอกเบี้ยนโยบายลง 0.25% เชื่อว่าจะไม่ส่งผลกระทบต่อตลาดทุนไทย และกระแสเงินทุน แต่จะส่งผลดีต่อสภาพแวดล้อมของการลงทุน โดยตลาดทุนไทยถือว่ามีศักยภาพที่ดี และยังมีอีกหลายบริษัทฯที่จะเข้าทำการซื้อขายในตลาดหลักทรัพย์แห่งประเทศไทย ที่จะเข้ามาช่วยกระตุ้นการเคลื่อนไหวของตลาด
ส่วนการลาออกของนายชนิตร ชาญชัยณรงค์ รองผู้จัดการสายงานผู้ออกหลักทรัพย์และบริษัทจดทะเบียนนั้น นางเกศรา กล่าวว่า อาจจะมีผลกระทบกับแผนงานเล็กน้อย แต่จะมีการแต่งตั้งนายสันติ กีระนันทน์ เพื่อเข้ามารักษาการแทน ซึ่งเป็นผู้ที่อยู่ในแวดวงในตลาดหลักทรัพย์ฯ และเชื่อว่าด้วยตลาดหลักทรัพย์ฯมีทีมงานที่ดีและมีศักยภาพจะสามารถดำเนินงานต่อไปได้
อย่างไรก็ตามผู้ที่จะเข้ามาดำรงตำแหน่งต่อไปนั้น จะต้องมีการเสนอต่อคณะกรรมการพิจารณาสรรหา และส่งเข้าพิจารณาในบอร์ดใหญ่ คาดว่าจะมีการเสนอได้เร็วๆนี้